Coba jelasin Biografi dari Patrick Vieira dalam bahasa jawa dong

Kados déné sapérangan anggota skuat Les Bleus sapunika, Patrick Vieira ugi boten miyos wonten ing daratan Éropah. Piyambakipun miyos wonten ing Dakar, Senegal, lan sareng kaliyan ingkang raka ndhèrèkaken ibunipun, Emilienne, nyebrang dhateng Prancis rikala umuripun taksih 8 taun.

Boten jelas wonten pundi ramanipun dumunung wekdal punika. Vieira piyambak ngandharaken bilih piyambakipun boten naté tepang kaliyan ingkang rama. "Punika minangka pérangan wonten ing pagesangan kula ingkang boten remen kula rembag," pangandikanipun wonten ing sawijining wawancara wonten ing ariwarti The Guardian.

Kulawarga imigran punika lajeng mapan wonten ing griya susun ing laladan Trappes, wonten ing pinggir kutha Paris, caket Versailles. Wonten ing mangsa-mangsa punika, kaanan wonten ing sakitar papan dunungipun Vieira taksih lumayan tentrem. Boten kados sapunika ingkang asring kadadosan kanisthan, mliginipun ngèngingi bab SARA.

Wonten mrika piyambakipun wiwit ngrembakakaken bakatipun wonten ing ulah raga bal-balan Kalih mangsa kaliyan klub Cannes (1993-1995), Vieira dipunremeni déning AC Milan. Nanging, nalika piyambakipun kagabung kaliyan klub raksasa Italia punika, piyambakipun namung main wonten ing kalih tetandhingan rikala mangsa 1995/96.

Namanipun wiwit kondhang rikala dipunrèkrut déning Arsène Wenger wonten ing wiwitan mangsa 1996/1997. Donya salajengipun dados seksi bab metamorfosis satunggaling tiyang imigran Afrika.

Saking satunggaling laré ingkang mèndel ingkang dipunagengaken déning tiyang sepuh tunggal, Vieira njalma dados salah satunggaling glandhang paling apik ing donya sarta pikantuk kathah gelar kaliyan klub Inggris, Arsenal F.C. lan timnas Prancis. Wiwit taun 2000, klub-klub sugih kados déné Real Madrid, Juventus F.C., Manchester United sami ngupaya ngrèkut piyambakipun.

Éwadéné kadhar kabintangannipun samsaya inggil, Vieira boten naté kesupèn dhateng asal-usulipun. Sesarengan kaliyan mantan juru main Prancis kados kiper Bernard Lama lan Jimmy Adjovi Boco sami gadhah inisiatif madhegaken Diambars Institute (‘Diambars’ wonten ing dhialèk Wolof, Senegal, ateges ‘pejuang’), inggih punika sajinis akademi bal-balan modhèren ingkang boten namung nggladhi laré-laré ing Afrika dados atlèt bal-balan, nanging ugi nyamektakaken pawiyatan sinau kanthi formal wonten ing salebeting kelas.

Tanggal 24 Mèi 2003, Vieira kondur dhateng nagari leluhuripun ingkang kapisanan sasampunipun nilaraken nagara asalipun 18 taun kapengker wonten ing adicara madhegaken institut mau wonten ing laladan Saly, Senegal.